蔡襄
四贤一不肖诗·右尹师鲁
君子道合久以成，小人利合久以倾。
世道下衰交以利，遂使周雅称嘤鸣。
煌煌大都足轩冕，绰有风采为名卿。
高名重位盖当世，退朝归舍宾已盈。
脅肩谄笑不知病，指天报遇如要盟。
一朝势夺德未改，万钧已与毫厘轻。
畏威谀上亦随毁，矧复鼓舌加其评。
逶迤阴拱质气厚，两豆塞耳心无营。
呜呼古人不可见，今人可见谁与明。
章章节义尹师鲁，饬躬佩道为华荣。
希文被罪激人怒，君独欣慕如平生。
抗书轂下自论劾，惟善与恶宜彙征。
削官竄逐虽适楚，一语不挂离骚经。
当年亦有大臣逐，朋邪隐缩无主名。
希文果若事奸险，何此吉士同其声。
高谭本欲悟人主，岂独区区交友情。